जन्मदिन से 12 दिन पहले जान गई, मर्डर से चार दिन पहले रिलीज हुआ गाना
Punjabi Singer Shubhdeep Singh Sidhu Aka Sidhu Moose Wala Birth Anniversary Special Story विधानसभा की चुनावी सरगर्मियां ही थी, जिनकी वजह से सिद्धू की मौत मई 2022 तक टलती रही। उनकी मौत की कहानी तो 2021 के अगस्त से ही गढ़ी जा रही थी।
सिद्धू मूसेवाला अगर जिंदा होते तो आज अपना 31वां जन्मदिन मना रहे होते। पिछले साल 29 मई को उनकी दिन-दहाड़े हत्या कर दी गई थी। सिद्धू यंग जेनरेशन के सबसे पसंदीदा पंजाबी सिंगर्स में से एक थे। हालांकि वो अपने गाने से हुए विवादों की वजह से भी चर्चा में रहे।
मर्डर से महज 4 दिन पहले उनका आखिरी गाना रिलीज हुआ था। मूसेवाला हर दिन घर से निकलने से पहले अपनी मां से माथे पर टीका लगवाते थे। हत्या वाले दिन वे बिना टीका लगवाए ही निकल गए थे। जब उन्हें शूट किया गया, तब उनके 30वें जन्मदिन में महज 12 दिन बचे थे।
सिद्धू की दूसरी बर्थ एनिवर्सरी पर जानते हैं उनकी लाइफ से जुड़े ऐसे ही अनकहे किस्से...
छठी क्लास से हिप-हॉप संगीत सीखना शुरू कर दिया था
सिद्धू मूसेवाला जिनका असली नाम शुभदीप सिंह सिद्धू था, उनका जन्म 11 जून 1993 को पंजाब के मानसा जिले के मूसा गांव में पिता बलकौर सिंह और मां चरण कौर के घर हुआ था। वो एक जाट परिवार से ताल्लुक रखते थे। 2016 में उन्होंने इलेक्ट्रिकल इंजीनियरिंग में ग्रेजुएशन किया था।
हालांकि बचपन से सिद्धू का झुकाव संगीत की तरफ था। वो फेमस रैपर टुपैक शकूर के बहुत बड़े फैन थे। जब वो छठी क्लास में थे, तभी से उन्होंने हिप-हॉप संगीत सीखना शुरू कर दिया था। काॅलेज में पढ़ाई के दौरान सिद्धू कल्चरल प्रोग्राम के म्यूजिक इवेंट्स में पार्टिसिपेट करते थे।
ग्रेजुएशन की पढ़ाई पूरी करने के बाद सिद्धू आगे की पढ़ाई के लिए कनाडा चले गए थे। वहां पर उन्होंने हंबर कॉलेज से पढ़ाई पूरी की।
सिद्धू का सिंगिंग सफर 
सिद्धू ने गाना गाने नहीं बल्कि लिखने से म्यूजिक सफर की शुरुआत की थी। उन्होंने पहला गाना ‘लाइसेंस’ लिखा था। इसे सिंगर निंजा ने अपनी आवाज दी थी। ये गाना हिट था जिसके बाद सिद्धू को राइटर के तौर पर लोग जानने लगे।
2017 में सिद्धू का पहला गाना ‘जी वैगन’ रिलीज हुआ था। हालांकि उन्हें पॉपुलैरिटी ‘सो हाई’ गाने से मिली। उन्होंने 2018 से भारत में लाइव शो करना शुरू किया और कनाडा में कई शो किए। 2018 में उनका गाना ‘फेमस’ रिलीज हुआ था, जिसकी पॉपुलैरिटी ने उन्हें टाॅप 40 यूके एशियन चार्ट में एंट्री दिलाई।
एक्टिंग में भी हाथ आजमाया, लेकिन असफल रहे
सिंगिंग में कामयाबी पाने के बाद सिद्धू ने दो फिल्मों यस आई एम स्टूडेंट और तेरी मेरी जोड़ी में काम किया था। हालांकि ये दोनों फिल्में बॉक्स ऑफिस पर अच्छी कमाई नहीं कर पाईं थीं। उन्होंने दो-तीन फिल्मों की अनाउंसमेंट भी की थीं, लेकिन वो रिलीज नहीं हो पाईं।
2018 में राजनीति में रखा कदम 
सिद्धू ने 2018 के पंचायत चुनाव में मां चरण कौर के लिए सक्रिय रूप से प्रचार किया था, जिसमें उनकी मां को जीत भी हासिल हुई थी।
3 दिसंबर 2021 में वो भारतीय राष्ट्रीय कांग्रेस में शामिल हो गए थे। 2022 के पंजाब विधानसभा चुनाव के लिए पार्टी ने उन्हें उम्मीदवार भी घोषित कर दिया था। पार्टी के विधायक नजर सिंह मनशाहिया ने सिद्धू की उम्मीदवारी का विरोध किया था।
विधानसभा की चुनावी सरगर्मियां ही थीं, जिनकी वजह से सिद्धू की मौत मई 2022 तक टलती रही। उनकी मौत की कहानी तो 2021 के अगस्त से ही गढ़ी जा रही थी।
अब एक नजर सिद्धू मूसेवाला के मर्डर की पूरी टाइमलाइन…
अकाली दल के नेता की मौत बनी सिद्धू के मर्डर की बड़ी वजह
सिद्धू की मौत की वजह अकाली दल के लीडर विक्की मिड्‌डूखेड़ा की मौत थी, जो लाॅरेंस का करीबी था। दरअसल, मोहाली सेक्टर 71 में एक प्रॉपर्टी डीलर के ऑफिस से बाहर निकलते ही विक्की की शार्प शूटर्स ने अगस्त, 2021 में हत्या कर दी थी। इसी के बाद सिद्धू को लाॅरेंस ने जान से मारने की प्लानिंग की।
दरअसल, विक्की के मर्डर से कुछ दिन पहले दिल्ली पुलिस ने एक एक गैंग को पकड़ा था। जांच में पता चला था कि विक्की के मर्डर में एक पंजाबी सिंगर के मैनेजर का हाथ है। ये टिप दिल्ली पुलिस ने पंजाबी पुलिस को दे दिया था। फिर उनकी जांच में पता चलता कि वो पंजाबी सिंगर सिद्धू मूसेवाला हैं, जिनके मैनेजर का नाम सामने आया था। पुलिस जब जांच के लिए मैनेजर से पूछताछ करने गई, तब पता चला है कि वो देश छोड़कर ऑस्ट्रेलिया चला गया।
इधर जेल में बैठे लॉरेंस को इस बात की भनक लग गई कि सिद्धू मूसेवाला का मैनेजर विक्की के मर्डर में शामिल है। ऑस्ट्रेलिया बैठे मैनेजर का लाॅरेंस कुछ नहीं कर सकता था। फिर उसने सिद्धू को टारगेट करने का प्लान बनाया क्योंकि उसके हिसाब से सिद्धू की मदद के बिना मैनेजर का ऑस्ट्रेलिया जाना मुमकिन नहीं था और विक्की के मर्डर की सारी जानकारी सिद्धू को भी थी।
जेल में बैठा लॉरेंस सिद्धू को मारने के मंसूबे को सही ढंग से पूरा नहीं कर सकता था। इसके लिए उसने अपने साथी गोल्डी बराड़ से संपर्क किया और सिद्धू की सुपारी उसे दे दी।
अगस्त 2021 से शुरू हो गई थी सिद्धू को मारने की प्लानिंग 
विक्की के मर्डर के तुरंत बाद ही अगस्त 2021 से ही सिद्धू के मौत की स्क्रिप्ट लिखने की तैयारी शुरू हो गई। गोल्डी ने अलग-अलग राज्यों में शूटर्स की तलाश शुरू कर दी। वो पंजाब के शूटर्स को हायर नहीं करना चाहता था ताकि मर्डर के बाद बाहर के शूटर्स आसानी से ना पकड़े जाएं।
मर्डर का पहला प्लान फेल हो गया
फिर लंबी तलाश के बाद गोल्डी ने शाहरुख नाम के एक लड़के को सिद्धू की सुपारी दी। शाहरुख इस काम को अंजाम देने मानसा जिले के मूसा गांव चला गया और वहां उसने सिद्धू की रेकी करनी शुरू कर दी। इधर कुछ केस में दिल्ली पुलिस को शाहरुख की तलाश थी, तभी उन्हें पंजाब में उसकी लोकेशन के बारे में पता चला और उन्होंने शाहरुख को अरेस्ट कर लिया।
पूछताछ में शाहरुख ने बताया कि वो पंजाब में सिद्धू मूसेवाला को मारने गया था जिसकी सुपारी उसे गोल्डी ने लाॅरेंस के कहने पर दी थी। ये जानकारी पंजाब पुलिस को दी गई। उधर लाॅरेंस की तरफ से सिद्धू को कई धमकी भरे काॅल और मेल गए। तब उन्होंने परिवार के कहने पर फॉर्च्यूनर कार को माॅडीफाई करा के बुलैट प्रूफ करा लिया। साथ ही पुलिस से सुरक्षा की मांग की, तब उनकी सिक्योरिटी के लिए 8 गनर को तैनात किया गया।
जब सिद्धू ने एक कंपनी को अपनी कार माॅडीफाई करने के लिए दी थी, तब वहां भी गोल्डी के आदमी ये जानकारी इकट्‌ठा करने गए थे कि उस कार को कहां से डैमेज किया जा सकता है, लेकिन कंपनी के प्रोटोकॉल की वजह से उन्हें ये जानकारी मिल ना सकी।
विधानसभा चुनाव की वजह से मर्डर की तारीख को टालना पड़ा
इसी दौरान विधानसभा चुनाव की सरगर्मियां भी तेज हो गईं। इस वजह से थोड़े दिनों के लिए मर्डर की प्लानिंग रोक दी गई थी। चुनाव का परिणाम आया, जिसमें सिद्धू मूसेवाला को हार मिली। चुनावी माहौल जब पूरी तरह से शांत हो गया, फिर से गोल्डी का गैंग मर्डर के प्लान को पूरा करने की कोशिश में लग गया।
चुनाव खत्म होने के बाद फिर शुरू हुई कत्ल की तैयारी
पहले प्लान के फ्लॉप हो जाने के बाद गोल्डी ने दूसरी टीम को इस काम पर लगा दिया। उस टीम में भी दो अलग-अलग टीम बनाई गई। एक टीम का काम था सिद्धू पर निगरानी रखना और दूसरे टीम में शूटर्स शामिल थे, जिन्हें मर्डर को अंजाम देना था। मर्डर के लिए अप्रैल का महीना चुना गया था। गैंग ने रेकी का काम शुरू कर दिया था, लेकिन उसे कई दिनों तक सिद्धू को मारने का मौका नहीं मिला। वजह ये थी सिद्धू अपनी बिना बुलेट प्रूफ कार फॉर्च्यूनर और गनर के बिना कहीं बाहर नहीं निकलते थे।
प्लान B के तहत घर में घुसकर मारने का प्लान था
गैंग की रेकी का काम पिछले 15 दिन से चल रहा था। जब कई दिन बीत गए और सिद्धू को मारने का कोई मौका नहीं मिला, तो उन्होंने प्लान B की तैयारी की। प्लान B के तहत गोल्डी के गैंग के लोग पंजाब पुलिस की ड्रेस में सिद्धू के घर में घुस कर उन्हें मारने वाले थे।
मर्डर के एक दिन पहले 28 मई को पुलिस विभाग ने सिद्धू मूसेवाला की सिक्योरिटी से दो गनर हटा दिए। जब इस बात की जानकारी गोल्डी गैंग को हुई तो वो और चौकन्ना हो गया। हालांकि प्लान B का काम आगे बढ़ता ही कि उससे पहले सिद्धू ने खुद ही एक गलती कर दी।
15 दिन की रेकी के बाद 6 शूटर ने सिद्धू को मौत के घाट उतारा 
तारीख 29 मई और जगह पंजाब के मानसा जिले का मूसा गांव। गोल्डी गैंग रेकी के काम में जुटा हुआ था। शाम 4:30 बजे सिद्धू की मौसी की तबीयत खराब होने की खबर आई। वो अपने चचेरे भाई गुरप्रीत सिंह और पड़ोसी गुरविंदर सिंह के साथ मौसी के घर के लिए निकले, जो गांव से कुछ दूर ही रहती थीं।
जैसे वो बाहर आकर फॉर्च्यूनर में बैठने वाले थे, तभी बाकी दोनों साथियों के कहने पर उन्होंने थार से जाने का प्लान बनाया। उस दिन सिद्धू के पास सिर्फ दो गनर ही थे। उन्हें भी वो अपने साथ नहीं ले गए। बाकी 4 गनर किसी काम की वजह से छुट्टी पर थे।
जब घर से बाहर सिद्धू निकले, तभी गोल्डी गैंग की नजर ड्राइविंग सीट पर बैठे सिद्धू पर पड़ी। वो देखते हैं कि सिद्धू बिना बुलेट प्रूफ गाड़ी और गनर के थे। फिर रेकी गैंग ने ये जानकारी शार्प शूटर्स को दी और मारने का तुरंत प्लान बनाया।
सिद्धू गांव से 8 किलोमीटर दूर ही पहुंचे थे, तभी जवाहरके गांव में उनकी थार के सामने क्रोला गाड़ी आई और ठीक बगल में बोलेरो खड़ी हो गई। जब तक सिद्धू को कुछ समझ में आता, तब तक दोनों तरफ से अंधाधुंध गोलियों की फायरिंग हुई और 7 गोलियां लगने से मौके पर ही उनकी मौत हो गई।
इस मर्डर को कुल 6 शूटर ने अंजाम दिया था। 31 मई को सिद्धू का पार्थिव शरीर उनके पैतृक गांव मूसेवाला लाया गया और यहीं उनका अंतिम संस्कार किया गया।
मौत के दिन पहली बार मां से बिना टीका लगवाए निकले थे 
सिद्धू की अंतिम अरदास में उनके पिता ने खुलासा किया था कि सिद्धू घर से बिना मां से टीका लगवाए नहीं निकलते थे, लेकिन मौत वाले दिन उनकी मां किसी रिश्तेदार के घर गई थीं। जिस वजह से सिद्धू बिना टीका लगवाए निकल गए थे और फिर ऐसा हो गया।
गानों के अलावा विवादों की वजह से भी सुर्खियों में रहे
गानों से जिंदा रहेंगे सिद्धू मूसेवाला 
मर्डर के 25 दिन बाद सिद्धू का गाना SYL 23 जून को रिलीज हुआ। आधे घंटे में ही इस गाने को 10 लाख से ज्यादा लोगों ने सुना। हालांकि बाद में इस गाने पर विवाद हो गया, जिस वजह से इसे यूट्यूब चैनल से हटा दिया गया।
अपने मर्डर से पहले सिद्धू ने कई गाने रिकॉर्ड किए थे जो रिलीज नहीं हुए थे। इस पर परिवार ने फैसला किया है कि वो हर 6 महीने पर उनके गानों को रिलीज करेंगे। उसमें अधिकतर ऐसे गाने हैं, जो पूरे नहीं हैं। किसी में सिद्धू ने मुखड़े के साथ दो पैरे गाए हैं तो किसी में तीन। टीम सिद्धू विदेशी रैपरों के साथ मूसेवाला के गानों को जोड़कर उन्हें पूरा कर रही है।